**פרח נתתי לנורית: על דחייה חברתית בבית-הספר**

דחייה חברתית היא מצב שבו ילד או ילדה אינם רצויים על הילדים האחרים בקבוצה. בבית הספר היא ניכרת כאי-רצון שמפגינים מרבית הילדים בקבוצה או בכיתה לשתף ילד מסוים במשחק, בלמידה בקבוצות או בחלוקה לחדרים בטיול, למשל. מדווח שכעשרה אחוזים מהילדים בכיתה דחויים במידה זו או אחרת.

ילדים החווים דחייה חברתית חשים בלתי רצויים, ולמותר לציין שזו תחושה קשה מנשוא. בעולם המסכים התופעה לובשת גוון חדש של תיעוד ופומביות המגבירים את תחושות הבושה והעלבון אף יותר.

דחייה חברתית מתמשכת נחשבת למצב לחץ מתמשך. יש חוקרים המגדירים אותה אף כסוג של טראומה, ואת ההשלכות המתלוות אליה כסימפטומים פוסט-טראומטיים. מחקרים מורים שחוויית דחייה מתמשכת משפיעה קשות על חלק מהילדים והיא עלולה להביא לתחושת בדידות, לדיכאון, לחרדה, לשוטטות ולנשירה מבית הספר. זאת ועוד, ילדים דחויים עלולים להיות פגיעים יותר ללחץ חברתי כתוצאה מהשתוקקותם להתקבל לקבוצה.

הסיבות להתפתחותה של התופעה מגוונות. הן עשויות להיות קשורות במאפייני הילד עצמו (למשל, מאפייני מזג וחסך במיומנות חברתיות), במאפייני המשפחה ובאינטראקציה של גורמים אלה עם מאפייני חברת הילדים והסביבה הרחבה. יש לזכור שאף הדחייה עצמה פועלת כמנגנון המקשה על הילדים הנדחים לפתח אמון בסביבה ולנהוג באופן ידידותי. כתוצאה מן הדחייה מצטמצמות האינטראקציות שילדים אלה חווים, והדבר מקשה עליהם עוד יותר לפתח מיומנויות חברתיות. כפי הנראה, גורמים רבים הכרוכים בתופעה עלולים לפעול במשולב ולהגביר את הדחייה שחווים הילדים.

הילד החווה דחייה חברתית נדרש לספק לעצמו הסברים: מדוע אני דחוי? מדוע הילדים אינם מעוניינים לשתף אותי? אחת המסקנות החשובות של מדע הפסיכולוגיה היא שדווקא האנשים בעלי המנגנונים הסתגלנים מפתחים אסטרטגיות יעילות להימנעות ממפגש ישיר עם התחושות הקשות הללו. פעמים רבות נשמע ילדים דחויים מספרים סיפור הפוך שלפיו הם אלה שאינם מעוניינים בחברת הילדים האחרים.

בדומה לכך, לא נדיר לשמוע את הורי הילדים הדחויים טוענים שזו אשמת הילדים ה"רעים" בכיתה, המורה או המדיניות הרכה של בית הספר. ייתכן, כמובן, שבכל ההסברים הללו יש ממש, אבל כדי לסייע חשוב גם להבין את מצבם הרגשי המורכב של הילדים הדחויים ושל הוריהם. בל נשכח שהילדים נדרשים להמשיך להגיע לבית הספר מדי יום ביומו ועליהם להסתמך על משאבים רגשיים להתמודדות.

מה אפשר לעשות כדי לשפר את מעמדם החברתי של ילדים אלה? אחד מאמצעי התמיכה החשובים הוא להחזיר לילדים ולהוריהם תחושה של שליטה במצב. כך, למשל, חשוב לאפשר להם לבטא את מחשבותיהם ורגשותיהם ולהיות מעורבים בתכנון הדרכים לשיפור המצב. כמו כן, יש להקדיש תשומת לב לפיתוח המיומנויות החברתיות של ילדים אלה כדי שיצליחו להשתלב חברתית. בהמשך יש לאתר בעבורם סביבה חברתית חלופית ומוגנת לתרגול המיומנויות וליצירת חוויה חברתית מתקנת, ובה בעת לטפל בדינמיקה השלילית שהתפתחה בקבוצה ולטפח בכיתה אווירה חברתית נעימה ומכבדת.

כדי שמורים יוכלו לסייע לתלמידים אלה באופן מקצועי, יש הכרח לכלול בתכניות להכשרת מורים קורסים העוסקים בפיתוח כישורים חברתיים. כך ירכשו המורים ידע מושכל ומעשי בתחום. הכשרה זו צריכה להקנות למורים אסטרטגיות ליצירת שיח בונה עם הורים על נושא רגיש זה, כך שההורים יוכלו לחבור למורים כשותפים לטובת הילדים הדחויים חברתית. יש להקדיש לכך השתלמויות צוות ולשלב עשייה חינוכית מערכתית.

כחברה, הסיוע לתלמידים דחויים חברתית הוא בנפשנו. האופן שבו אנו מתייחסים לתופעה משתקף בנכונותנו להתייחס אל התלמידים באופן הוליסטי ולתת מענה לקשיים החברתיים שהם חווים במסגרת בית-הספר והקהילה.